Imtella' Novembru 11, 2021 Rapport: Antonia Micallef Illum huwa Jum l-Armistizju li jfakkar il-11 ta' Novembru 1918 meta fil-11 ta' filgħodu spiċċat l-Ewwel Gwerra Dinjija. Magħrufa bħala l-Gwerra l-Kbira għax kienet l-akbar gwerra li d-dinja qatt kienet daħlet fiha, fiha kienu ġġieldu l-maġġoranza tal-pajjiżi u l-imperi l-kbar ta' dak iż-żmien, bir-riżultat li kienu ntilfu miljuni kbar ta' ħajjiet u ħalliet ħerba kbira speċjalment fl-Ewropa ċentrali. F'Malta, dan il-jum ġie ċċelebrat fuq inizjattiva tal-Fondazzjoni Wirt Artna fis-Saluting Battery fil-Barrakka ta' Fuq. Kienu l-ħdax ta' filgħodu, fil-ħdax il-ġurnata, tal-ħdax il-xahar tas-sena,1918 meta l-Ewwel Gwerra Dinjija ntemmet bl-iffirmar tal-armistizju bejn l-Alleati u l-Ġermanja. Mat-tokki tal-ħdax ta' filgħodu f'diversi pajjiżi madwar id-dinja, ġew osservati żewġ minuti silenzju biex jitfakkru l-miljuni ta' nies li tilfu ħajjithom fl-Ewwel Gwerra. Anki f'Malta, fil-Barrakka ta' Fuq, ġew sparati żewġ balal mill-kanuni biex jimmarkaw il-bidu u t-tmiem taż-żewġ minuti silenzju b'rispett lejn il-vittmi tal-gwerra f'ċerimonja annwali organizzata mill-Fondazzjoni Wirt Artna u li għaliha attendew fost oħrajn il-korpi diplomatiċi u veterani tal-gwerra. Il-Kap Eżekuttiv tal-Fondazzjoni Wirt Artna, Mario Farrugia qal li Jum l-Armistizju sat-tieni gwerra dinjija kien jum imfakkar b'solennita kbira iżda wara t-tieni gwerra dinjija, l-emfasi daret aktar fuq Jum it-Tifkira li jitfakkar fl-ewwel Ħadd ta' Novembru. Qal li l-Fondazzjoni Wirt Artna tħoss li Jum l-Armistizzju għandu jitfakkar flimkien ma' Jum it-Tifkira. "L-iskop tiegħu Jum l-Armistizju kien li b'mod perpetwu jibqa' jfakkar mhux biss is-sagrifiċċju tal-miljuni kbar ta' nies li ntilfu fil-gwerra l-kbira però sabiex inebbaħ kemm jista' jkun il-ġenerazzjoni preżenti u dawk futuri dwar l-importanza tal-paċi. L-iskop hu li kull sena nfakkru lil dawk in-nies li tilfu ħajjithom prattikament għal xejn għax ma nkiseb assolutament xejn u minflok napprezzaw iktar il-paċi." Preżenti għaċ-ċerimonja li matulha ndaqqet ukoll The Last Post minn membri tal-banda tal-Forzi Armati, attendew fost oħrajn il-korpi diplomatiċi u veterani tal-gwerra. Jum it-tifkira kien ukoll imfakkar f'diversi pajjiżi madwar id-dinja, wara li s-sena li għaddiet ma sarux ċerimonji minħabba l-Covid.